CELEX: 62018TN0125
Language: da
Date: 2018-02-28 00:00:00
Title: Sag T-125/18: Sag anlagt den 28. februar 2018 — Associazione — GranoSalus mod Kommissionen

30.4.2018   
            
            
               DA
            
            
               Den Europæiske Unions Tidende
            
            
               C 152/46
            
         Sag anlagt den 28. februar 2018 — Associazione — GranoSalus mod Kommissionen
   (Sag T-125/18)
   (2018/C 152/56)
   Processprog: italiensk
   
      Parter
   
   
      Sagsøger: Associazione Nazionale Granosalus — Liberi — Cerealicoltori & Consumatori (Associazione — GranoSalus) (Foggia, Italien) (ved advokat G. Dalfino)
   
      Sagsøgt: Europa-Kommissionen
   
      Sagsøgerens påstande
   
   Sagsøgeren har nedlagt påstand om annullation af Kommissionens gennemførelsesforordning (EU) 2017/2324 af 12. december 2017, offentliggjort i Den Europæiske Unions Tidende af 15. december 2017 om fornyelse af godkendelsen af aktivstoffet glyphosat, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til gennemførelsesforordning (EU) nr. 540/2011.
   
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Med det første anbringende gøres det gældende, at der er sket en tilsidesættelse af artikel 168 TEUF, 169 TEUF og 191 TEUF, sammenholdt med artikel 35 i Den Europæiske Unions charter om grundlæggende rettigheder, forordning (EF) nr. 1107/2009, forordning (EU) 2016/429 og forordning (EU) nr. 1305/2013, som ændret ved forordning (UE) 2017/2393, samt direktiv 98/83/EF og direktiv (EU) 2015/1787; desuden er der sket en tilsidesættelse af forsigtighedsprincippet, proportionalitetsprincippet, rimelighedsprincippet og princippet om god styreform, etik og gennemsigtighed i forvaltningen; der foreligger magtmisbrug som følge af urigtig gengivelse af faktiske omstændigheder og manglende sagsoplysning, samt en utilstrækkelig begrundelse; der er tale om en åbenbar mangel på logisk sammenhæng, en falsk forudsætning og ukorrekt anvendelse af gennemførelsesforordning (EU) 2017/2324.
               Til støtte for dette anbringende har sagsøgeren gjort følgende gældende:
               
                           —
                        
                        
                           Gennemførelsesforordning (EU) 2017/2324 er uforenelig med de principper og retsbevarende foranstaltninger, som er indført med forordning (EF) nr. 1107/2009 til beskyttelse af menneskers, forbrugernes og dyrs sundhed samt beskyttelse af miljøet.
                        
                     
                           —
                        
                        
                           Der foreligger en tilsidesættelse af forsigtighedsprincippet og af såvel Rettens som Domstolens faste praksis.
                        
                     
                           —
                        
                        
                           Der mangler oplysninger for så vidt angår virkningerne af glyphosat, navnlig med hensyn til dyr og grundvand, og der er ikke taget hensyn til de procedurer, der er fastlagt i forordning (EF) nr. 1107/2009.
                        
                     
                           —
                        
                        
                           Specifikationerne i gennemførelsesforordning (EU) 2017/2324, som fastsættes efter medlemsstaternes skøn, uden at derved er etableret ex ante-benchmarks, er ulovlige.
                        
                     
         
               2.
            
            
               Med det andet anbringende gøres det gældende, at gennemførelsesforordning (EU) 2017/2324 er ulovlig, da den krænker retten til sundhed med hensyn til Granosalus’ medlemmer, og idet den er uforenelig med retningslinjerne for den fælles landbrugspolitik i forordning (EU) nr. 1305/2013, som ændret ved forordning (EU) 2017/2393.
               Til støtte for dette anbringende har sagsøgeren gjort følgende gældende:
               
                           —
                        
                        
                           Forekomsten af glyphosat i dagligvarer påvirker sundheden for Granosalus’ medlemmer, der er EU-borgere og forbrugere.
                        
                     
                           —
                        
                        
                           Anvendelsen af glyphosat påvirker markedsføringen af Granosalus’ medlemmers varer og en korrekt anvendelse af konkurrencereglerne inden for EU.